Γνωμοδότηση της Οικονομικής και Κοινωνικής Επιτροπής σχετικά με την «Παγκόσμια Διάσκεψη Κορυφής για τη Διατροφή που θα πραγματοποιηθεί από τις 13 έως τις 17 Νοεμβρίου 1996 στη Ρώμη»

(96/C 295/16)

Στις 9 Ιουλίου 1996, και σύμφωνα με την τρίτη παράγραφο του άρθρου 23 του Εσωτερικού Κανονισμού, η Οικονομική και Κοινωνική Επιτροπή αποφάσισε να καταρτίσει γνωμοδότηση σχετικά με την «Παγκόσμια Διάσκεψη Κορυφής για τη Διατροφή που θα πραγματοποιηθεί από τις 13 έως τις 17 Νοεμβρίου 1996 στη Ρώμη»

Η Οικονομική και Κοινωνική Επιτροπή αποφάσισε να ορίσει τον κ. Kallio γενικό εισηγητή.

Η Οικονομική και Κοινωνική Επιτροπή, κατά την 337η σύνοδο ολομέλειάς της (συνεδρίαση της 11ης Ιουλίου 1996) υιοθέτησε την ακόλουθη γνωμοδότηση με 95 ψήφους υπέρ, 0 ψήφους κατά και 7 αποχές.

Η επάρκεια των τροφίμων είναι καθοριστικής σημασίας για το μέλλον της ανθρωπότητας. Οι συνθήκες παραγωγής τροφίμων είναι πολύ διαφορετικές στα διάφορα μέρη της υδρογείου. Οι αναπτυσσόμενες κυρίως χώρες έχουν συνεχή προβλήματα όσον αφορά την οργάνωση της παραγωγής τροφίμων σε μόνιμη βάση.

Η πλεονασματική παραγωγή των βιομηχανικών χωρών έχει δώσει από την άλλη πλευρά εσφαλμένη εικόνα όσον αφορά την παγκόσμια κατάσταση των τροφίμων. Οι επιδοτήσεις των εξαγωγών κατέστησαν δυνατή την πρόσβαση στις παγκόσμιες αγορές των χωρών που έχουν υψηλό κόστος παραγωγής. Έως σήμερα δεν έχει δοθεί επομένως ιδιαίτερη προσοχή στην ασφάλεια των τροφίμων. Η γεωργική πολιτική έχει επικεντρωθεί σε βραχυπρόθεσμες λύσεις, στις οποίες δεν έχει ληφθεί επαρκώς υπόψη ο μακροπρόθεσμος προγραμματισμός όσον αφορά την επάρκεια τροφίμων ούτε έχει χαραχθεί πολιτική τροφίμων σε παγκόσμιο επίπεδο. Οι χώρες που αντιμετωπίζουν δυσκολίες αναγκάστηκαν να ζητήσουν επισιτιστική βοήθεια.

Λόγω της ταχείας μείωσης των αποθεμάτων τροφίμων στον κόσμο, η ασφάλεια των τροφίμων σε παγκόσμιο επίπεδο είναι ένα από τα σημαντικότερα θέματα της διεθνούς πολιτικής από τα οποία εξαρτάται το μέλλον της ανθρωπότητας. Από την ανεξέλεγκτη αύξηση του πληθυσμού της γης καθώς και τα παγκόσμιας κλίμακας περιβαλλοντικά προβλήματα έχει προκύψει το πρόβλημα της μακροπρόθεσμης κάλυψης των σιτιστικών αναγκών της ανθρωπότητας. Η ΟΚΕ θεωρεί άκρως σημαντικό να εξεταστούν τα προβλήματα που αφορούν την ασφάλεια των τροφίμων στην Παγκόσμια Διάσκεψη Κορυφής για τη Διατροφή που θα πραγματοποιηθεί από τις 13 έως τις 17 Νοεμβρίου 1996 στη Ρώμη σε επίπεδο αρχηγών κρατών.

Η ΟΚΕ επιθυμεί, ενόψει της προετοιμασίας της εν λόγω διάσκεψης, να επιστήσει την προσοχή στα εξής θέματα:

1. Η διεθνής κοινότητα πρέπει να δημιουργήσει τις προϋποθέσεις που απαιτούνται για την εξασφάλιση της παραγωγής τροφίμων σ'ολόκληρο τον κόσμο, στα πλαίσια σεβασμού, βεβαίως , των παραδοσιακών τοπικών προϊόντων.

2. Πρέπει να δοθεί ιδιαίτερη προσοχή στις αρόσιμες καλλιέργειες ούτως ώστε να διασφαλιστεί η αντίστοιχη παραγωγική ικανότητα με συνεκτίμηση του φαινομένου της διάβρωσης, της καθαρότητας του αέρα και της ορθολογικής χρήσης του εδάφους.

3. Πρέπει, στο πλαίσιο της γεωργικής πολιτικής, να αναγνωριστεί το δικαίωμα κάθε χώρας για επαρκές επίπεδο ασφάλειας τροφίμων.

4. Τα περιβαλλοντικά θέματα πρέπει να ληφθούν ιδιαιτέρως υπόψη κατά τη χάραξη της γεωργικής πολιτικής τόσο σε εθνικό όσο και σε διεθνές επίπεδο.

5. Η γεωργική πολιτική πρέπει έχει την κοινωνική ευθύνη για την επάρκεια τροφίμων για τον παγκόσμιο πληθυσμό σε οιαδήποτε περίσταση.

6. Τα συστήματα γεωργικής παραγωγής πρέπει σε όλες τις χώρες να είναι συμβατά με την αρχή της αειφόρου ανάπτυξης.

7. Πρέπει να ενθαρρυνθεί η δημιουργία και ανάπτυξη οικογενειακών εκμεταλλεύσεων, στο μέτρο που συμβάλλουν σημαντικά στη σταθερότητα της παραγωγής και στην προστασία του εδάφους και του περιβάλλοντος, καθώς και στην πιο ομοιογενή κατοίκηση της γης και στην καταπολέμηση της αυξανόμενης ερήμωσης.

8. Είναι σαφές ότι πρέπει να ενισχυθεί ο συντονισμός των οργανώσεων και των διεθνών συμφωνιών οι οποίες διέπουν την παραγωγή τροφίμων.

9. Πρέπει να ληφθούν υπόψη οι διαφορές που οφείλονται στις περιφερειακές και περιβαλλοντικές συνθήκες της γεωργικής παραγωγής κατά τη σύναψη διεθνών συμφωνιών.

10. Πρέπει να θεσπιστούν αξιόπιστα κριτήρια και έλεγχοι σε διεθνή κλίμακα για ασφαλή και «καθαρή» παραγωγή τροφίμων.

11. Πρέπει να καταστεί δυνατή η διατήρηση του δυναμισμού της υπαίθρου στον κόσμο ολόκληρο και να αναδιαρθωθεί ανάλογα ο ιστός των αγροτικών περιοχών.

12. Πρέπει με κάθε τρόπο να παρασχεθούν κίνητρα στους γεωργούς και τους άλλους φορείς του τομέα των τροφίμων και συγκεκριμένα με το να συμμετάσχουν οι οργανώσεις που τους εκπροσωπούν στη διαδικασία λήψεως αποφάσεων για την ασφάλεια των τροφίμων κατά τη Διάσκεψη Κορυφής της Ρώμης.

Βρυξέλλες, 11 Ιουλίου 1996.

Ο Πρόεδρος της Οικονομικής και Κοινωνικής Επιτροπής Carlos FERRER